Râmnicu Vâlcea aniversează 636 de ani de la prima atestare documentară / Cântă: Emilian, Iuliana Beregoi, Nicole Cherry şi Ştefan Bănică
Autorităţile din Râmnicu Vâlcea vor aniversa cei 636 de ani de la prima atestare documentară a oraşului, care se împlinesc pe 20 mai, printr-o serie de manifestări cultural-artistice ce se întind pe parcursul a patru zile şi din care nu vor lipsi concertele de muzică şi competiţiile sportive, invitaţi de seamă anul acesta fiind artiştii Emilian, Iuliana Beregoi, Nicole Cherry (foto) şi Ştefan Bănică, transmite Agerpres.
Reprezentanţii municipalităţii râmnicene au transmis că sărbătoarea oraşului va debuta vineri, în centrul oraşului, cu deschiderea unui festival gastronomic şi a tradiţionalului Târg al meşterilor populari, anul acesta răspunzând invitaţiei Primăriei Râmnicu Vâlcea 26 de artizani din tot judeţul ce vor fi prezenţi şi-i vor încânta pe iubitorii de frumos din municipiu cu creaţiile lor pe tot parcursul weekendului.
Tot vineri, va începe şi seria de spectacole de muzică în centrul oraşului, cu un recital folcloric susţinut de elevele ale Şcolii Populare de Arte şi ale Liceului de Arte „Victor Giuleanu”, la ora 18,30, urmat de un concert al Orchestrei „Rapsodia Vâlceană” şi de regalul folcloric oferit de Ionuţ şi Doiniţa Dolănescu.
Sâmbătă, începând cu ora 19,00, pe scena din Scuarul Mircea cel Bătrân vor urca membrii grupului „Golden Voices”, Emilian şi Iuliana Beregoi, pentru ca duminică râmnicenii să petreacă, începând tot cu ora 19,00, alături de grupul Athenaeum Brass Quintet, Nicole Cherry şi Ştefan Bănică.
Sărbătoarea oraşului domniei lui Mircea cel Bătrân se va încheia luni, 20 mai, când va fi marcată oficial prima atestare a oraşului, începând cu ora 10,00, la Arenele Traian, printr-o şedinţă festivă a Consiliului Local, urmată de o paradă până la statuia domnitorului Mircea cel Bătrân de la intrarea în parcul central şi de un moment artistic oferit de actorii Teatrului Municipal „Ariel”. Seara va avea loc un concert-eveniment susţinut de mezzosoprana Viorica Cortez, baritonul Florin Estefan şi Orchestra simfonică a Filarmonicii „Ion Dumitrescu, la sala instituţiei muzicale din Râmnicu Vâlcea, începând cu ora 19,00.
20 mai 1388 reprezintă ziua în care, printr-un document oficial, Mircea cel Bătrân confirmă Mânăstirii Cozia stăpânirea la Râmnic a unei mori şi a unei vii, fiind practic actul de naştere al „oraşului domniei mele”, cum numea Râmnicul domnitorul valah. AGERPRES / (AS – autor: Ramona Dincă, editor: Marius Frăţilă)
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank